b'\n_START_ARTICLE_\nAniceto Le\xc3\xb3n Garre\n_START_SECTION_\nBiografia\n_START_PARAGRAPH_\nEl 1919 obtingu\xc3\xa9 la titulaci\xc3\xb3 de Mestre de Primera Ensenyan\xc3\xa7a a l\'Escola de Magisteri de M\xc3\xbarcia. El 1927 es llicenci\xc3\xa0 en Ci\xc3\xa8ncies, Secci\xc3\xb3 de Qu\xc3\xadmica, a la Universitat de Madrid. Dos anys m\xc3\xa9s tard supera les oposicions de catedr\xc3\xa0tic d\'institut a la pla\xc3\xa7a d\'Agricultura i terminologia cient\xc3\xadfica, industrial i art\xc3\xadstica de l\'Institut de 2a Ensenyan\xc3\xa7a de Manresa._NEWLINE_El 1931 es casa amb la manresana Llu\xc3\xafsa Morera._NEWLINE_Fou secretari i director de l\'institut manres\xc3\xa0. La seva gesti\xc3\xb3 reb\xc3\xa9 algunes cr\xc3\xadtiques pel fet de no impulsar la utilitzaci\xc3\xb3 del catal\xc3\xa0 a les classes d\'aquest centre educatiu. El 1932 \xc3\xa9s destinat a dirigir un institut nou a Granada que portaria el nom d\'"\xc3\x81ngel Ganivet"._NEWLINE_Home d\'idees liberals i democr\xc3\xa0tiques, form\xc3\xa0 part de la Junta de Govern Provisional de Manresa al proclamar-se la Rep\xc3\xbablica el 14 d\'abril de 1931._NEWLINE_El 1936 torn\xc3\xa0 a Manresa on fou, durant la guerra, comissari-director de l\'Institut manres\xc3\xa0. Com a tal, depur\xc3\xa0 a nombrosos estudiants pel fet de considerar-los de fam\xc3\xadlies poc addictes a la rep\xc3\xbablica i a la revoluci\xc3\xb3, motiu pel qual foren expulsats de l\'Institut._NEWLINE_Cal ressenyar tamb\xc3\xa9 la seva tasca com a secretari de la Junta de Defensa Passiva Civil de la ciutat \xe2\x80\x93 tot treballant en previsi\xc3\xb3 dels efectes que els bombardeigs aeris podien ocasionar-, secretari de l\'institut catal\xc3\xa0 del mateix ram a Barcelona (mar\xc3\xa7 de 1938) i inspector d\'aprovisionament de la Subsecretaria d\'Armament (juny de 1938)._NEWLINE_El febrer de 1939 s\'exili\xc3\xa0 cap a Fran\xc3\xa7a. De Par\xc3\xads, va marxar amb la fam\xc3\xadlia cap a la Rep\xc3\xbablica Dominicana l\'octubre de 1939. All\xc3\xa0 va ocupar diversos c\xc3\xa0rrecs a la Secretaria d\'Estat d\'Educaci\xc3\xb3 i Belles Arts i a la d\'Agricultura fins al 1948 que va tornar cap a Espanya._NEWLINE_El 1951 es trasllada a Barcelona alhora que \xc3\xa9s readm\xc3\xa8s al cos de Catedr\xc3\xa0tics. Mentre no es produ\xc3\xad llur rehabilitaci\xc3\xb3 treball\xc3\xa0 a les editorials Seix Barral i Salvat. Despr\xc3\xa9s de treballar a l\'institut de Tarragona i al "Aus\xc3\xadas March" i al "Jaume Balmes" de Barcelona d\'on fou cap d\'estudis i director, va jubilar-se l\'any 1971._NEWLINE_Va publicar diversos llibres i articles majorit\xc3\xa0riament sobre agricultura.'